
Folklórtól Fikcióig: Drakula evolúciója, mint archetípus

Kulcsszavak: Drakula; vámpír; folklór; Bram Stoker;
A dolgozat célja, hogy megvizsgálja a vámpír, mint archetípus fejlődését az európai folklórtól a tizenkilencedik századi irodalmon keresztül Bram Stoker Drakulájáig. A dolgozat hipotézise arra vonatkozik, hogy hogyan változott ez az archetípus megjelenésében, tulajdonságaiban és ábrázolásában.

A dolgozat két fejezetből áll, melyből az első fejezet a vámpírfolklór európai eredetét és az irodalmi vámpírt vizsgálja a tizenkilencedik századi irodalomban. A fejezetben továbbá összehasonlításra kerül a folklórból származó és az irodalmi vámpír fizikai megjelenés, erők és gyengeségek alapján.

A második fejezet Bram Stoker Drakuláját elemzi vámpírjai alapján. Stoker rövid bemutatása és a regény mögött álló kutatásaira vonatkozó releváns információk után a dolgozat összehasonlítja Drakula fizikai megjelenését és tulajdonságait népi és irodalmi elődeivel. A fejezet továbbá részletezi, hogy Stoker mely tulajdonságokat kölcsönzött a folklórból és melyeket az irodalomból, valamint összegyűjti a vámpírmítoszhoz fűzött kiegészítéseit. A kutatási módszerem esszék és könyvek analizálásában merült ki.

A kutatás révén felmerült következtetések a következőek: Stoker nagyvonalúan kölcsönzött a folklórból Drakula megalkotásához, de az előtte lévő irodalmi vámpírokban fellelhető tulajdonságokat is felhasználta. Új, babonákban gyökerező vonásokat teremtett, és megtartotta a gazdag arisztokrata családból származó nemes jellemzőit is.



